Document ID: 32002L0075

Οδηγία 2002/75/ΕΚ της Επιτροπής
της 2ας Σεπτεμβρίου 2002
για τροποποίηση της οδηγίας 96/98/ΕΚ του Συμβουλίου σχετικά με τον εξοπλισμό πλοίων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη ίδρυσης της Ευρωπαϊκής Κοινότητας, και ιδίως το άρθρο 80 παράγραφος 2,
την οδηγία 96/98/ΕΚ του Συμβουλίου, της 20ής Δεκεμβρίου 1996, σχετικά με τον εξοπλισμό πλοίων(1), όπως τροποποιήθηκε τελευταία από την οδηγία 2001/53/ΕΚ της Επιτροπής(2), και ιδίως το άρθρο 17 πρώτο και δεύτερο εδάφιο,
Εκτιμώντας τα ακόλουθα:
(1) Για τους σκοπούς της οδηγίας 96/98/ΕΚ, οι διεθνείς συμβάσεις, συμπεριλαμβανομένης της σύμβασης SOLAS του 1974, και τα πρότυπα δοκιμής με τις τροποποιήσεις τους, είναι εκείνα που ίσχυαν την 1η Ιανουαρίου 2001.
(2) Από την 1η Ιανουαρίου 2001 τέθηκαν σε ισχύ ή πρόκειται να τεθούν σε ισχύ τροποποιήσεις της σύμβασης SOLAS και άλλων διεθνών συμβάσεων και νέα πρότυπα δοκιμής.
(3) Αυτά τα νομοθετικά κείμενα ορίζουν νέους κανόνες για τον εξοπλισμό των πλοίων.
(4) Η οδηγία 96/98/ΕΚ πρέπει να τροποποιηθεί αναλόγως.
(5) Η επιτροπή που έχει συσταθεί βάσει του άρθρου 12 της οδηγίας 93/75/ΕΟΚ του Συμβουλίου(3) συμφωνεί με τα μέτρα που προβλέπει η παρούσα οδηγία,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 96/98/ΕΚ τροποποιείται ως εξής:
1. Το άρθρο 2 τροποποιείται ως εξής:
Στα στοιχεία γ), δ) και ιβ), η ημερομηνία "1η Ιανουαρίου 2001" αντικαθίσταται από την ημερομηνία "1η Ιουλίου 2002".
2. Το παράρτημα Α αντικαθίσταται από το κείμενο που επισυνάπτεται στο παράρτημα της παρούσας οδηγίας.
Άρθρο 2
Ο εξοπλισμός, ο οποίος αναφέρεται ως "νέο είδος" στη στήλη "περιγραφή είδους" του παραρτήματος Α.1 και κατασκευάσθηκε πριν από την ημερομηνία που ορίζεται στο άρθρο 3 παράγραφος 1 σύμφωνα με τις διαδικασίες έγκρισης τύπου ήδη σε ισχύ πριν από την ημερομηνία έκδοσης της παρούσας οδηγίας στο έδαφος του αναφερόμενου κατωτέρω κράτους μέλους, καθώς και ο εξοπλισμός που αναφέρεται στο παράρτημα Α.1 τμήματα 4 και 5, ο οποίος φέρει το σήμα και κατασκευάσθηκε πριν από την ημερομηνία που αναφέρεται στο άρθρο 3 παράγραφος 1, μπορεί να διατίθεται στην αγορά και να τοποθετείται σε κοινοτικά πλοία, εφόσον τα πιστοποιητικά του έχουν εκδοθεί από κράτος μέλος ή για λογαριασμό κράτους μέλους σύμφωνα με τις διεθνείς συμβάσεις, κατά τη διάρκεια της διετίας που έπεται της ημερομηνίας που ορίζεται στο άρθρο 3 παράγραφος 1.
Άρθρο 3
1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία το αργότερο εντός έξι μηνών από την ημερομηνία έναρξης ισχύος της οδηγίας. Πληροφορούν αμέσως την Επιτροπή σχετικά.
Τα κράτη μέλη μεριμνούν ώστε οι διατάξεις που θεσπίζουν σχετικά να περιέχουν ή να συνοδεύονται κατά την επίσημη δημοσίευσή τους από παραπομπή στην παρούσα οδηγία. Ο τρόπος παραπομπής αποφασίζεται από τα κράτη μέλη.
2. Τα κράτη μέλη κοινοποιούν στην Επιτροπή τις διατάξεις εσωτερικού δικαίου τις οποίες εξέδωσαν στο πεδίο που καλύπτει η παρούσα οδηγία.
Άρθρο 4
Η παρούσα οδηγία τίθεται σε ισχύ την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 2 Σεπτεμβρίου 2002.

Labels: 7
8
13
20